Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 9856

e) minden egyéb olyan körülmény, amely a repülőgép leszállását késleltetheti vagy a tüzelőanyag és/vagy olajfogyasztást növelheti. Megjegyzés: A 4.3.6 pontban ismertetett tényezők nem korlátozzák a repülési terv repülés közben történő módosításának lehetőségét és a repülés áttervezését egy másik repülőtérre, feltéve hogy a 4.3.6 pont előírásai teljesíthetők attól a ponttól kezdődően is, ahol a repülés áttervezése megtörtént. 4.3.7 Tüzelőanyag-feltöltés utasokkal a fedélzeten 4.3.7.1 A repülőgépen ne végezzenek tüzelőanyag feltöltést akkor, amikor az utasok beszállnak, kiszállnak vagy a repülőgép fedélzetén tartózkodnak, kivéve ha elegendő számú kiképzett személyzet áll készenlétben a repülőgép leggyorsabb és legcélszerűbb módszerekkel történő kiürítésének megkezdésére és a kiürítés irányítására. 4.3.7.2 Az utasok beszállása, kiszállása vagy a repülőgép fedélzetén történő tartózkodása alatt végzett tüzelőanyag feltöltés alatt a repülőgép belső távbeszélő berendezése vagy más alkalmas eszköz segítségével tartsanak fenn két-oldalú összeköttetést a tüzelőanyag feltöltést ellenőrző földi személyzet és a repülőgép fedélzetén tartózkodó kiképzett személyzet között.

Source: https://magyarkozlony.hu/hivatalos-lapok/4c6310a937d14bac566ee9c9d944896656c292dd/dokumentumok/5a6ac3c6db12e692ae41096677ad5f072d2cc9f3/letoltes